《次韵苏端明》
宋代·释道潜

孔明气宇白玉温，忠义勇决踰王尊。葛巾羽扇传号令，塞垣彻警无尘昏。

良辰往往挟将佐，射雕走马循烟村。归来饮酒坐堂上，宾从如云填戟门。

一朝郡圃得奇石，雪浪触眼惊神魂。旁求苍珉琢巨斛，偃然卧土知无根。

三牛曳归置阶圯，错磨不许留纤痕。兴来作诗寄台阁，雄词妙笔争考论。

将军今谪穷海外，会见羲娥窥覆盆。殷勤寄语朔方客，佳致勿毁宜长存。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。